Euroopa Liit otsib võimalusi majanduse ergutamiseks(9)
Kreekas sai valitsuse moodustamiseks mandaadi vasakpoolne Alexis Tsipras, kes põhimõtteliselt mässab Euroopa Liidu ja IMFi nõutud kokkuhoiuprogrammi vastu ja võitis valimistel selle platvormiga umbes 17% häältest, vahendas ERRi uudisteportaal raadiouudiseid.
Tsiprase ja tema juhitud vasakpoolse Syriza valimisprogrammi järgi peab Kreeka hülgama rahvusvaheliste laenuandjatega kokku lepitud 174 miljardi euro suuruse abiprogrammi, riigistama pangad, pöörama tagasi tööturureformid ning lõpetama Kreeka laenu tagasimaksed.
Kui Euroopa Keskpank on seni hoidunud spekuleerimast mõne riigi euroalast lahkumise üle, siis sakslasest keskpanga juhatuse liige Jörg Asmussen märkis eile teravalt, et Kreeka peab arvestama, et kui ta soovib jätkata euroala liikmena, siis pole olemas alternatiivi laenuprogrammi täitmisele.